《合欢诗五首 其一》
魏晋·杨方

虎啸谷风起，龙跃景云浮。同声好相应，同气自相求。

我情与子亲，譬如影追躯。食共并根穗，饮共连理杯。

衣共双丝绢，寝共无缝裯。居愿接膝坐，行愿携手趋。

子静我不动，子游我不留。齐彼同心鸟，譬此比目鱼。

情至断金石，胶漆未为牢。但愿长无别，合形作一躯。

生为并身物，死为同棺灰。秦氏自言至，我情不可俦。

作者简介：东晋会稽人，字公回。初为小吏。为诸葛恢所识，荐郡功曹主簿。王导辟为掾，迁司徒参军事。求补远郡，欲闲居著述，补高梁太守。以年老，弃郡归。卒于家。有《五经钩沈》、《吴越春秋》等。